Biskop Atle Sommerfeldt håper på sterkt engasjement:

**”Vi har århundrets**

**viktigste kirkevalg”**

- Det er viktig at aktive kirkemedlemmer deltar. Vel så viktig er det at de som ikke er så ofte i kirken stemmer.

Biskop Atle Sommerfeldt snakker seg varm om årets kirkevalg. Han håper på økt oppslutning i landets mest folkerike bispedømme. For fire år siden brukte 10,8 prosent stemmeretten. Nå håper han på større deltagelse blant de 420.000 stemmeberettigede kirkemedlemmene i Borg.

**Nettsted med viktig informasjon**

Appellen er at ”alle som bruker kirken og som har bruk for kirken” engasjerer seg. På nettstedet [www.kirkevalget.no](http://www.kirkevalget.no) finnes viktig informasjon. Kirkevalget består av menighetsrådsvalg og bispedømmerådsvalg.

De sju som velges til bispedømmerådet skal også representere Borg på Kirkemøtet, som er kirkens øverste representative organ. Kirkevalget.no gir oversikt over kandidater og spørsmål om hva de mener.

Valget går parallelt med årets kommune- og fylkestingsvalg 13. og 14. september. Det er første kirkevalg etter grunnlovsendringene fra 2012, som endret relasjonene mellom kirke og stat.

- Jeg vil ikke nøle med å si at dette er århundrets aller viktigste kirkevalg, sier Sommerfeldt.

I perioden 2016-2020 venter avgjørende beslutninger om kirkens profil og organisering. Biskopen viser til at kirken i 2017 overtar en rekke oppgaver fra staten. Blant annet arbeidsgiveransvar for 1600 medarbeidere og økonomiforvaltning av to milliarder kroner.

**”Mer aktiv og synlig”**

Sommerfeldt gløder for innholdet i kirkens motto ”Mer himmel på jord” og håper at valget gir engasjement for å gjøre kirken enda mer aktiv og synlig i lokalsamfunnet. Han nevner viktige temaer som dåp, konfirmasjon, klima, omsorg og helse.

Mediene er opptatt av at det er to lister til årets bispedømmevalg. Åpen folkekirkes liste utfordrer nominasjonskomiteens liste.

- Hva synes du om at det er to konkurrerende lister?

- Vi arbeider med å utvikle hvordan 3,8 millioner medlemmers valg av beslutningstagere skal skje best mulig. Her er stort mangfold i oppfatninger. Slik det bør være i kirken. En måte å gjøre dette på er å ha flere lister. Det blir spennende å se hvordan valgprosessen fungerer.

- Hvordan vil det virke på valgdeltagelsen?

- Jeg håper på økt oppmerksomhet og bredere mobilisering, sier Sommerfeldt som legger til at hver stemme teller.

Det er forholdstallsvalg og ikke som i Storbritannia der ”The Winner Takes It all”. Kandidatene får sin plass i bispedømmerådet etter beregninger fra fordelingen av antall stemmer på de to listene. Velgerne kan også føre over navn på begge listene.